Dialuna mainta Minister di Turismo y Salud Publico sr. Dangui Oduber conhuntamente cu Minister di Enseñansa y Deporte, sr. Endy Croes a haci un site visit na Parke Jaburibari. E intencion di e site visit aki tawata pa sondea e posibilidadnan pa construi 2 cancha di tennis y pickle ball pero tambe 2 cancha di beach tennis y volley.
Un colaboracion entre minister Dangui Oduber y minister Endy Croes, cu hunto lo bay financia e proyecto di jaburibari. Prome cu inicia e proyecto aki lo mester haci un test di e suelonan pa asina averigua cu e area ta den bon condicion pa asina por oficialmente anuncia e proyecto aki. Un proyecto asina sigur lo eleva henter e parke y atrae mas personanan pa haci movecion.
Minister Oduber hunto cu minister Endy Croes ta bay percura pa e proyecto aki wordo ehecuta cu lo tin como meta trece conscientisacion pa un comunidad cu ta inverti mas den su salud. Movecion ta hopi importante pa tin un bida mas saludabel. Pa e motibo aki Minister Oduber kier promove movecion den nos comunidad.
Minister Oduber ta spera cu pronto lo por anuncia oficialmente e inicio di e proyecto di Jaburibari y ta enfoka ariba un comunidad di movecion y un bida cu hopi actividadnan fisico. Un habito chikito cu bo por aplica den bo dia diario por tin un efecto positivo grandi pabo salud y pa bo isla.